Tot ciutadà de la Unió Europea té dret a desplaçar-se lliurement i residir a Finlàndia sense sol·licitar prèviament cap permís o visat.
Per a estades superiors a 90 dies és necessari registrar-se al Servei d'Immigració de Finlàndia ( Migri ).
Podeu presentar la vostra sol·licitud de registre a qualsevol dels punts d'atenció repartits arreu del país, o bé electrònicament per mitjà d' Enter Finland.
En aquest mateix tràmit haureu de sol·licitar el número d'identificació personal ( henkilötunnus ).
Per a més informació sobre com registrar-se com a resident a Finlàndia, podeu consultar la pàgina oficial dels Serveis d'Immigració de Finlàndia.
Per a informació en general que pot ajudar la vostra arribada a Finlàndia, us recomanem consultar la pàgina infopankki.fi.
Les formes més habituals d'habitatge a Finlàndia són el de propietat, el de cooperativa i el social.
Es recomana establir els contractes de lloguer i les addendes per escrit.
El dipòsit no pot superar els tres mesos de lloguer.
Hi ha residències d'estudiants per als 21 campus universitaris que hi ha a Finlàndia, a les quals hi té dret tot estudiant inscrit a una institució finlandesa.
Als inicis del curs acadèmic acostuma a haver-hi una gran demanda.
Molts municipis i associacions estudiantils posen a l'abast dels estudiants d'intercanvi una sèrie de pisos, que podeu consultar amb la institució corresponent.
Per formalitzar la major part dels contractes es precisa estar inscrit a Finlàndia i disposar d'un número d'identificació personal ( henkilötunnus ).
Alguns portals de cerca d'allotjament a Finlàndia són:
Facebook també és una eina àmpliament utilitzada per a buscar i trobar allotjament.
Hi ha casos de frau associats als lloguers.
Us recomanem sempre veure el pis i/o habitació i no pagar mai cap dipòsit per avançat.
Té accés als serveis de salut públics de Finlàndia tota persona empadronada i registrada al país.
El sistema de salut pública és de co-pagament, és a dir, l'ús dels serveis de salut comporta l'abonament d'una quantitat monetària, que varia segons el servei rebut.
En són excepcions les revisions mensuals d'embaràs i l'atenció odontològica per a menors d'edat.
Els ciutadans de la Unió Europea residents temporalment a Finlàndia poden fer ús del sistema sanitari públic finès, al mateix preu que els finlandesos, si disposen de la Targeta Sanitària Europea.
En cas d'urgències, tothom rep atenció mèdica amb independència de si disposa d'un municipi d'empadronament i registre al país.
En alguns casos s'han de reemborsar les despeses ocasionades.
El telèfon d'urgències a Finlàndia és el 112.
Els idiomes utilitzats dins el sistema sanitari són el finès i el suec.
Segons el metge o metgessa, la interacció també pot ser en anglès.
Trobareu més informació sobre el sistema sanitari finès a la pàgina oficial del Ministeri de Salut i a Infopankki.fi.
A Finlàndia, el finès i el suec són els idiomes oficials.
Tot i que la major part de la població del país té un bon nivell d'anglès, si esteu pensant viure-hi, treballar-hi i/o estudiar-hi, és bo aprendre mínimament una de les dues llengües oficials (que variarà segons la zona de residència).
Independentment del vostre nivell, la Universitat de Hèlsinki ofereix cursos de llengua finesa per a estrangers.
Podeu consultar els detalls d'aquests cursos fent clic en aquest enllaç.
Les Universitats d'Estiu també ofereixen cursos de llengua i cultura finesa.
Podeu posar-vos en contacte amb cada institució per a conèixer més detalls sobre els cursos.
Les oficines de Treball i Desenvolupament Econòmic ofereixen programes d'integració als nouvinguts que desitgin aprendre finès o suec, formar-se en habilitats comunicatives i aprendre sobre l'estil de vida i laboral a Finlàndia.
A finnishcourses.fi podeu trobar més informació sobre d'altres cursos de llengua finesa.
No hi ha cap comunitat catalana a Finlàndia oficialment inscrita al registre de la Generalitat.
La xarxa de Catalans al món és però present a les ciutats de Helsinki, Tampere, Turku i Rovaniemi.
El sistema educatiu finès és considerat un dels millors de la Unió Europea.
Consisteix en 9 anys d'educació obligatòria, als que poden seguir els nivells d'educació superior o vocacional.
L'educació és obligatòria a partir dels 7 anys i gratuïta a tots els nivells, tant per als nacionals del país com per als ciutadans dels estats membres de la UE/EEA.
Hi ha dos tipus d'institucions que ofereixen educació superior: les universitats de ciències aplicades (orientades a la vida professional) i les universitats tradicionals (orientades a la recerca científica).
Els estudis universitaris es divideixen en dos nivells: el grau, de 3 anys, i el màster, de 2.
Per a més informació i assessorament sobre el sistema educatiu finès i els programes educatius existents, hi ha a disposició dels ciutadans l'Oficina de Treball i Desenvolupament Econòmic ( Työ- ja elinkeinotoimisto ).
Trobareu més informació sobre el tema d'estudiar a Finlàndia a la pàgina web studyinfinland.fi.
En termes generals, el sector que proporciona més llocs de treball a Finlàndia és el sector serveis; sobretot el comerç, el transport, la restauració, l'educació, la sanitat i els serveis socials.
Els nivells més elevats de desocupació es localitzen als sectors de la indústria, l'artístic i l'administratiu.
Si cerqueu feina, us recomanem donar-vos d'alta al registre de Työ- ja elinkeinotoimisto (Oficina de Treball i Desenvolupament Econòmic).
Podeu cercar feina també als següents motors:
Heu de tenir en compte que, a Finlàndia, només una petita part de les ofertes de feina arriben a ser publicades.
És pràctica usual utilitzar la xarxa social per a trobar possibles vacants, així com també contactar empreses directament per a mostrar interès (i crear-se la pròpia posició).
Trobareu informació sobre els drets i obligacions per treballar a Finlàndia a les pàgines web del Ministeri de Treball i l' Oficina de Treball i Desenvolupament Econòmic, així com també a Infopankki.fi.